ભાજપે સૌથી પહેલા ડો.ભરત બોઘરાને જળસંચય યોજનાના સૌરાષ્ટ્ર-કચ્છના ચેરમેન પદે નિમણૂક કરી તેમનો મોભો મતવિસ્તારમાં વધારી એમના સમર્થકોને સાચવવાનો પ્રયાસ કર્યો છે. ભાજપ માટે બાવળીયાને સાથે લેવાથી આંતરિક વિખવાદ તો વધ્યો જ છે. પરંતુ શિસ્તના કારણે નારાજગી બહાર આવતી નથી. આ સ્થિતિ વધારે વકરે એ પહેલા ભાજપે મનોવૈજ્ઞાનિક રીતે મતવિસ્તારમાં પ્રભાવ ઊભો કરવા માટે સામ, દામ, દંડ અને ભેદની નીતિ અપનાવી છે તેમાં કહે છે કે બાવળીયાએ જ સંગઠનમાં ગોઠવેલા કોંગ્રેસના જસદણ તાલુકા કોંગ્રેસના પ્રમુખ સુરેશ કાકડીયા તથા વિંછીયા તાલુકા કોંગ્રેસના પ્રમુખ કડવાભાઇ જોગરાજીયાએ રાજીનામા આપી દેતાં કોંગ્રેસમાં ભૂકંપ મચી ગયો હતો. આ બન્ને આગેવાનો હજુ ભાજપમાં વિધિવત્ જોડાયા નથી, પરંતુ કહે છે કે તેઓ ખુલ્લેઆમ ભાજપના પ્રચારમાં કામે લાગી ગયા છે.